Laulajain marssi
Marssin tahtiin, pontevasti.

 1. On voima, mi mielet nuorentaa,
 elon soihtuna on joka aika,
 ilopäiviä ihmisen kirkastaa,
 luo huoliin hohdetta rauhaisaa;
 se on laulun tenhoisa taika.

 2. Se sielusi pohjalta ilmituo,
 siellä piillyt mit’ on ihaninta;
 näköpiirin se hengelle suuren luo,
 sen selvään tuntea meidän suo,
 mitä toivoo sykkivä rinta.

 3. Me laulusta mielen myrskyisen
 sekasortohon sointua saamme.
 Sulotuntehet turvissa kukkii sen:
 niin lempi, kaipaus kauneuden,
 syvä rakkaus syntymämaamme!

Alpo Noponen.

Alpo Noponen
Oskar Merikanto